Au nom de notre Seigneur, Amen. Lan de lincarnation dicellui courrant mil quatre cens vint et cinq, le dixseptiesme jour du mois de juing. Je, Bertholomot Chaudot, filz de Naulot Chaudot, demorant a Villers, savoir faiz a tous presens et advenir que je, du loux congey, licence et auctorite dudit Naulot Chaudot, mon pere, present quant ad ce, et moy actorisant, prent et retient a cense annuelle et perpetuelle, pour moy et mes hoirs, de venerables et religieuses personnes abbey et couvent du monastere de Cisteaulx, a la personne de frere Denis de Saint Brainchier, procureur et par nom de procureur diceulx religieulx, present, stipulant et moy baillant, pour et au prouffit desdiz religieulx dudit Cisteaulx, absens, et pour lours successeurs abbe et couvent dicelluy lieu, ung mex et maison situe et assiz en la rue dudit Villers, de coste Jehan Maniere dune part, et le chemin commun dautre part. Lequel mex et maison je, ledit reteneur, de lauctorite que dessus, doit et suis tenuz et promet de le tenir et maintenir a tousjours maiz en bon et souffisant estat. Et ceste presente retenue et accensissement je faiz pour le pris et somme de quatre gros viez tournois et demi, une geline, paiant un chascun an perpetuelment le jour de saint Jehan Euvangeliste. Promettant je, ledit Bertholomot Chaudot, de lauctorite que dessus, par mon serement pour ce donne corporelment aux Sains Euvangiles de Dieu, et soubz lobligation de tous mes biens meubles et immeubles presens et advenir quelzconques et des biens de mes hoirs, ceste presente retenue et accensissement avoir et tenir perpetuelment ferme, estable et aggreable sens jamaiz contre venir, maiz lesdiz quatre gros demi et icelle geline de cense annuelle et perpetuelle paier et rendre chascun an perpetuelment par moy et mesdiz hoirs ausdiz religieulx abbe et couvent dudit Cisteaulx et a leursdiz successeurs abbe et couvent dicelluy lieu, ou a leur certain commandement pourtant ces lettres au terme dessus declaire, et maintenir ledit mex et maison au prouffit et seurte de ladicte cense comme dit est. Avec ce rendre et restituer ausdiz religieux tous coustz, dommaiges, missions, interestz et despens qui sur ce pourront estre faiz, mis, soubztenuz et incouruz au deffault de paye de ladicte cense, ou de ce qui leur en sera ou pourra estre deuz de terme ou termes passes. En renunceans quant ad ce, je, ledit reteneur, de lauctorite que dessus, par mondit serement, et soubz lobligation avant dicte, a toutes choses tant de droit comme de fait et de coustumies ad ce contraires mesmement au droit disant general renunciation non valoir se lespecial ne precede. Et quant a lobservance de ce que dit est, je, ledit reteneur, vuilz estre contrains et executez, et mesdiz hoirs aussi, ainsin comme de chose adjugee par la court de monseigneur le duc de Bourgoingne, a la juridiction et contraincte de laquelle court quant ad ce je soubzmet et oblige moy, mesdiz hoirs et tous mesdiz biens. En tesmoing de ce, jay requis et obtenu le seel de ladicte court estre mis a ces presentes lettres, faictes et passees en la presence de Jehan Joly, clerc, coadjuteur du tabellion, fermier de Rouvre pour mondit seigneur le duc. Presens Jehan Proudon, berbier, demorant es Barres dorsans et Richard Roussote, sergent de mondit seigneur le duc, demorant a Villebichot et pluseurs autres. Tesmoings ad ce appellez et requis, lan et jour dessusdiz. [Signé] Joly.